** 11. február – Deň bezpečného internetu**

Internet sa stal súčasťou každodenného života ľudí. Je plný možností, uľahčuje im život, pomáha pri plnení ich povinností, prináša nové možnosti a zohráva významnú úlohu v bežnom živote.

Vo virtuálnom prostredí sa však čoraz viac vyskytujú prejavy sociálno-patologickej, vrátane protiprávnej činnosti. Užívatelia si často neuvedomujú, že každá výhoda, ktorú im internet poskytuje ide ruka v ruke s nejakým ohrozením, do ktorého sa môžu dostať. A v poslednom období takýchto prípadov ohrození vo virtuálnom priestore pribúda. Ide napr. o kyberšikanovanie, zneužitie osobných údajov, závislosti, internetové podvody, zoznamovanie sa prostredníctvom internetu vrátane kybergroomingu, ale aj o nevhodný obsah v podobe prezentovaného násilia, sexuality, nenávisti, sebapoškodzovania, a pod., čo je rizikové najmä pre deti a mladých ľudí.

Preto sa každý rok v druhý deň druhého týždňa a druhého mesiaca koná Deň bezpečného internetu. Hlavným cieľom je zvýšiť informovanosť o bezpečnejšom internete. Každý má možnosť používať technológie zodpovedne, s úctou, kriticky a v zmysle zásad netikety.

Je veľmi dôležité naučiť sa obozretnosti aj vo virtuálnom svete. V reálnom svete sú ľudia obyčajne obozretní a pozorní, vo virtuálnom svete často na opatrnosť zabúdajú. Sú odvážnejší a menej rozvážni, myslia si, že im nič nehrozí. Anonymita v tomto priestore zohráva významnú úlohu.

Každý užívateľ internetu, by preto mal dodržiavať niektoré zásady bezpečnosti:

* **nikdy neposkytujte a nezverejňujte osobné údaje, pretože by mohli byť zneužité,**
* **zvážte, aké fotografie zverejníte** - *fotografa nás identifikuje, no môže byť aj zneužitá, nikdy preto nezverejňujte a neposielajte iným fotografie intímneho charakteru, hoci aj v plavkách, takéto fotografie môžu byť zneužité napríklad na detskú pornografiu alebo vydieranie, pozadie fotografie môže prezradiť, v ktorých miestach sa zdržiavate*
* **nikdy neposkytujte informácie o svojom súkromí** - *informácie o súkromí môžu byť tiež rôznym spôsobom zneužité, zlodejov môže zaujímať vybavenie bytu, informácie o tom kedy nie je nikto doma, preto ani počas dovolenky nezverejňujte statusy na sociálnych sieťach o vašej neprítomnosti, hoci sa chcete pochváliť, že si užívate dovolenku*
* **pri kontakte s cudzími ľuďmi buďte opatrní, nedôverujte im za každú cenu –** *nikdy neviete, kto sa za profilom v skutočnosti „skrýva“*
* **osobné stretnutie s neznámou osobou z internetu nemusí byť bezpečné -** *dôvod stretnutia môže byť nové priateľstvo s osobou, ktorá nepredstavuje žiadne riziko ale aj s osobou, ktorá môže mať zlé úmysly,*
* **prístupové heslá do počítača, emailu a na internetové stránky chráňte pred vyzradením –** *heslo je kľúč k našim údajom a informáciám, malo by byť bezpečné, a najlepšie je si ho pamätať*
* **zvýšte opatrnosť pri používaní elektronického bankovníctva, či pri online nakupovaní –** *podvodníci používajú rôzne praktiky, s cieľom zarobiť, či už sú to falošné e-shopy, falošné webstránky bánk a pod.*
* **neverte všetkému, čo je uvedené na internete –** *informácie je potrebné vždy overiť z viacerých oficiálnych zdrojov*
* **nezabúdajte, že pravidlá a aj zákony platia rovnako v reálnom aj vo virtuálnom priestore** *– každý je zodpovedný za svoje konanie aj vo virtuálnom priestore*
* **v prípade ohrozenia okamžite vyhľadajte pomoc** *– či už niekoho z rodiny, svojho okolia, linky poskytujúcej poradenstvo, polície. Netreba čakať, pretože situácia sa môže ešte zhoršiť.*

Vždy je lepšie nepríjemným udalostiam predchádzať, ako následne riešiť, často závažné, dôsledky. Aj keď je nemožné úplne eliminovať ohrozenia, každý môže svojím zodpovedným prístupom prispieť k vlastnej bezpečnosti aj vo virtuálnom priestore.